ΓΡΑΠΤΗ ΕΡΩΤΗΣΗ E-0106/99

υποβολή: Sirkka-Liisa Anttila (ELDR) προς την Επιτροπή

(2 Φεβρουαρίου 1999)

Θέμα: Προϋπόθεση για την εισαγωγή στην Κοινότητα ζώων και προερχομένων από αυτά κρεάτων είναι η τήρηση των στοιχειωδών κανόνων της ΕΕ για την προστασία των ζώων

Στις οδηγίες του Συμβουλίου για τους στοιχειώδεις κανόνες για την προστασία των χοίρων (91/630/ΕΟΚ)(1) και για τη θέσπιση στοιχειωδών κανόνων για την προστασία των μόσχων (91/629/ΕΟΚ)(2) έχει συμπεριληφθεί το άρθρο 8 το οποίο έχει τεθεί στο περιθώριο λόγω του περιεχομένου του στο οποίο αναφέρονται οι τρίτες χώρες. Παρόμοιο άρθρο, συγκεκριμένα το 15, σχετικά με τις τρίτες χώρες και τις εισαγωγές από αυτές έχει συμπεριληφθεί στην οδηγία του Συμβουλίου για την προστασία των ζώων κατά την σφαγή και/ή τη θανάτωσή τους (93/119/ΕΚ)(3).

Σύμφωνα με τις διατάξεις αυτές, προϋπόθεση για την εισαγωγή στην Κοινότητα ζώων (ή κρεάτων) από τρίτες χώρες είναι να συνοδεύονται αυτά από πιστοποιητικό των αρμοδίων αρχών που να επιβεβαιώνει ότι τα εν λόγω ζώα έχουν τύχει κατά την εκτροφή τους στην τρίτη χώρα προέλευσής τους μεταχείριση τουλάχιστον ισοδύναμη με αυτήν που απαιτείται από τις σχετικές διατάξεις της ΕΕ.

Κατά την εξέταση της αφορώσας τα ζώα παραγωγής οδηγίας του Συμβουλίου σχετικά με την προστασία των ζώων στα εκτροφεία (98/58/ΕΚ)(4) προέκυψε σημαντικό πρόβλημα εν σχέσει με τις τρίτες χώρες. Βάσει της Συμφωνίας ΠΟΕ, η επιβολή ενός τέτοιου όρου στις τρίτες χώρες θα μπορούσε να θεωρηθεί ως διάκριση εις βάρος τους, ως παράνομο εμπόδιο για το ελεύθερο εμπόριο και τον υγειή ανταγωνισμό και, κατ' επέκτασιν, ως αντίθετη με το πνεύμα της εν λόγω συμφωνίας.

Πολλά από τα κράτη μέλη της ΕΕ έχουν κρίνει ότι είναι απαραίτητο να διασφαλισθεί, με τον έναν τρόπο ή τον άλλο, ότι τα ζώα που εκτρέφονται στις τρίτες χώρες τυγχάνουν εκεί μεταχείρισης εξίσου καλής μ' αυτήν που τυγχάνουν τα εκτρεφόμενα στο έδαφος της ΕΕ ζώα βάσει των σχετικών κοινοτικών διατάξεων για την προστασία των ζώων. Γι' αυτό και κατά τη διαδικασία εξέτασης της σχετικής με τη προστασία των ζώων στα εκτροφεία οδηγίας ετέθη ως προϋπόθεση να επιτευχθεί η επέκταση, σε παγκόσμιο επίπεδο, των απαιτήσεων για την προστασία των ζώων στα εκτροφεία με ενέργειες μέσω των διεθνών οργανώσεων και βάσει των σχετικών συμβάσεων και όχι με τη δημιουργία εμποδίων για τις εισαγωγές.

Σε ποιές ενέργειες προτίθεται να προβεί η Επιτροπή προκειμένου, αφενός, να βρεθεί λύση στο πρόβλημα με τις τρίτες χώρες και, αφετέρου, να καταστούν ισοδύναμες οι διεθνείς απαιτήσεις σχετικά με την προστασία των ζώων με αυτές που ισχύουν στην ΕΕ;

Απάντηση του κ. Fischler εξ ονόματος της Επιτροπής

(19 Μαρτίου 1999)

Οπως έχει κατά το παρελθόν ανακοινώσει η Επιτροπή, η δυνατότητα τροποποίησης των κανόνων του Παγκόσμιου Οργανισμού Εμπορίου (ΠΟΕ) ώστε να ληφθεί υπόψη το πρόβλημα της καλής διαβίωσης των ζώων θα τεθεί στο πλαίσιο του καθορισμού των στόχων διαπραγμάτευσης της Κοινότητας για το επόμενο στάδιο των διαπραγματεύσεων του ΠΟΕ.

Εξάλλου, η Επιτροπή άρχισε τη διαδικασία που αναφέρεται στο άρθρο 8 της οδηγίας 98/58/ΕΚ του Συμβουλίου της 20ης Ιουλίου 1998 για την προστασία των ζώων στα εκτροφεία(5), ζητώντας απ όλες τις χώρες που εξάγουν ζώα ή προϊόντα ζωικής προέλευσης προς την Κοινότητα να κοινοποιήσουν τις νομοθετικές ή άλλες διατάξεις που εφαρμόζουν στο θέμα της καλής διαβίωσης των ζώων εκτροφής κατά τη διάρκεια της μεταφοράς ή τη στιγμή της σφαγής.

Οταν τα εν λόγω στοιχεία παραληφθούν, θα εξεταστούν με γνώμονα τις διατάξεις του άρθρου 8 της οδηγίας 98/58/ΕΚ και των υποχρεώσεων του ΠΟΕ.

(1) ΕΕ L 340 της 11.12.1991, σελ. 33.

(2) ΕΕ L 340 της 11.12.1991, σελ. 28.

(3) ΕΕ L 340 της 31.12.1993, σελ. 21.

(4) ΕΕ L 221 της 8.8.1998, σελ. 23.

(5) ΕΕ L 221 της 8.8.1998.